เมื่อวันก่อนน้องหลุมดำมาหาเพื่อนที่แฮปปี้คอนโดตรงลาดพร้าว 101 ค่ะ กะว่าจะหาอะไรทานแถวนี้พร้อมเพื่อน เห็นด้านล่างคอนโดมีร้านอาหารอยู่มากพอสมควร แต่เราอยากกินอาหารญี่ปุ่นมากกก และแล้วเราก็มาเจอร้านนี้เข้าค่ะ “Ta-Ke Sushi” ยิ่งเพื่อนบอกเราว่ากินเป็นประจำทุกเย็นตอนกลับจากทำงาน น้องหลุมดำคนนี้ก็เดินเข้าร้านแบบไม่คิดมาก 555

หน้าร้าน “Ta-Ke Sushi” พอเข้ามาในร้าน “Ta-Ke Sushi” เราก็เจอกับคุณไผ่เจ้าของร้านค่ะ คุณไผ่เป็นคนบริการลูกค้าภายในร้านเอง เราเลยขอสอบถามเล็กน้อยเกี่ยวกับร้านด้วยความอยากรู้ :)

“Ta-Ke Sushi” เพิ่งเปิดไปเมื่อต้นเดือนกุมภาที่ผ่านมานี่เอง คุณไผ่เปิดร้านนี้เพราะชอบทานอาหารญี่ปุ่น อยากเสิร์ฟอาหารญี่ปุ่นเกรดดีให้ทุกคนได้ทาน และเน้นราคาที่ทุกคนเข้าถึงได้ ทานได้ทุกระดับ ซึ่งเมนูยอดฮิตที่ใครๆ ก็ต้องยกนิ้วให้คือ “ยำแซลมอนแซ่บ” ที่ทางร้านจะรับแซลมอนมาทั้งตัวแล้วแล่เองค่ะ ยิ่งอ่านรีวิวแล้วก็อยากกิน เขาว่าแซ่บ! เห็นแล้วก็รอไม่ได้ รีบสั่งเมนูรัวๆ แล้วนั่งรอเลยอย่างใจจดใจจ่อ

แน่นอนว่ามาร้านอาหารญี่ปุ่นมันต้องต้องสั่งซาชิมิแน่นอน! เพื่อวัดความสดสะท้านลิ้น เมนูที่วัดความสดนั่นก็คือ “ซาชิมิเซต” (430.-) จากโต๊ะที่เรานั่ง จะเห็นเชฟแล่ปลาสดๆ นั่งมองเพลินๆ ซาชิมิเซตก็ถูกเสิร์ฟที่โต๊ะอย่างรู้ใจ เซตนี้ประกอบไปด้วย ปลาแซลมอนสดคัดพิเศษส่งตรงจากนอร์เวย์ ลายสวยงามน่าทาน, ปลามากุโร หวานนุ่มชุ่มคอ, หอยเชลล์ เนื้อเด้ง, Ama-ebi (กุ้งหวานญี่ปุ่น) โดดเด่นที่เนื้อแน่นหวานเป็นเอกลักษณ์ และไข่ปลาแซลมอน กรุบๆ ในปาก

ตามมาติดๆ กับ “ซูชิ” หลากหลายหน้าที่สั่งไปด้วยความหิวหน้ามืด 555 น้องหลุมดำกับเพื่อนสั่ง “ไข่หอยเม่น” (65.-) นุ่มลิ้น ไม่คาว “ไข่ปลาแซลมอน” (65.-) กรุบๆ ยิ่งเคี้ยวยิ่งฟิน “หอยปีกนก” (35.-) นุ่มหนึบ กรุบๆ “หอยเชลล์” (65.-) รสนุ่มหวาน “ปลาไหลย่าง” (65.-) ตัวนี้คุณไผ่บอกว่าคนสั่งเยอะ พอได้ลองก็เห็นด้วยนะคะ ฟินจริง “ฮามาจิ” (65.-) เนื้อนุ่ม มีความมัน “มากุโร” (35.-) สีสวยเนื้อสดเด้ง “Salmon Toro” (65.-) ส่วนท้องของแซลมอนที่ไขมันเยอะ เพื่อนเรานี่ส่ายหน้าเลยค่ะ แต่หลุมดำคนนี้ชอบชั้นไขมันของมันมากๆ ละมุนสุด วัตถุดิบที่ใช้นั้นทางร้านก็นำเข้ามาจากญี่ปุ่นค่ะ รับรองความสดเลย

ระหว่างที่กินซูชินั้น อาหารที่เราสั่งไปตอนแรกก็เริ่มทยอยลงโต๊ะเราเรื่อยๆ เลย “แซลมอนสไปซี่มากิ” (125.-) ตัวนี้ก็ดีไม่แพ้กันค่ะ แซลมอนสดข้าวน้อย ไส้แน่น ความพีคอยู่ที่ความแซ่บของซอสสไปซี่ที่ราดมาอย่างสะใจ ได้ความกรุบนิดๆ ของไข่ปลาแซลมอน โดยรวมแล้วกินเพลินๆ หมดไม่รู้ตัวเลย กินคู่กับ “ทาโกะวาซาบิ” (65.-) ทาโกะกรุบๆ ซี้ดด้วยวาซาบินิดๆ โอ้ย แค่พิมพ์น้ำลายก็ไหลเฉยเลย 555

ยังไม่จบค่ะ ยังมี “ข้าวด้งปลาไหล” (125.-) ชามกำลังพออิ่ม ราคานี้คือดีเลยค่ะ ปลาไหลเบิร์นห้อม หอม ยิ่งรวมกับซอสหวานสูตรพิเศษของร้าน เลิศมาก บวกกับ “เกี๊ยวซ่า” (45.-) ที่มาเสิร์ฟร้อนๆ กินเล่นด้วยแล้วยิ่งดี แป้งบาง กรอบนอกนุ่มใน ตามด้วย “บะหมี่เย็น” (125.-) เส้นลื่นถูกคอ เสิร์ฟคู่กับซอสและเทมปุระกรุบกรอบ ยิ่งได้ชาเขียวร้อนๆ สักแก้วมาร่วมวง มีความฟินสูงสุดค่ะ (ชาเขียวร้อน / เย็นรีฟิลล์ราคา 28.-)

พระเอกมาแล้วค่า “ยำแซลมอน” (120.-) เชฟบอกว่าวันๆ หนึ่งออกเยอะมาก ด้วยน้ำยำที่รสชาติจัดจ้าน แซ่บ! และปลาแซลมอนที่หั่นเต๋าให้แบบไม่กั๊ก โอ้ยดี อยากกลับไปกินซ้ำมากกก ปิดท้ายด้วย “3 กษัตริย์” (ไม้ละ 55.-) มีให้เลือกสามแบบค่ะ คือเบคอนพันแอสพารากัส, เนกิมะหมู และเนกิโทริ  ราดด้วยซอสสูตรพิเศษของทางร้าน จัดไปเลยค่ะทั้งสามไม้ เดี๋ยวค่อยลดความอ้วนพรุ่งนี้ อิอิ

ใครที่มาทานบ่อยๆ ต้องฟินแน่นอนเพราะ ทางร้าน “Ta-Ke Sushi” มี บัตรสะสมแต้ม ให้ด้วย ทานครบ 300 บาท ได้ 1 stamp สะสมครบ 10 stamp ได้ส่วนลดในการซื้อครั้งต่อไป 200 บาทค่ะ นอกจากนี้ทางร้านยังมีจัดโปรโมชั่นหนักๆ อยู่เรื่อยๆ สลับหมุนเวียนแต่ละเมนู ติดตามได้ใน Facebook เลยค่าา

ใครอยากฟินแซลมอนสดจากนอร์เวย์ และอาหารญี่ปุ่นคุณภาพ ในราคาไม่แพง สามารถทานได้ทุกวัน “Ta-Ke Sushi” ตอบโจทย์ค่ะ ร้านตั้งอยู่ที่แฮปปี้อเวนิว ลาดพร้าว 101 จากถนนลาดพร้าว ให้เลี้ยวเข้ามาในซอยลาดพร้าว 101 จากนั้นขับตรงมาสักประมาณเกือบ 2 กิโลเมตร สังเกตทางซ้ายมือ จะเห็นตึกสูงๆ ติดป้าย Happy Condo นั่นแหละ มาถึงแล้ว เลี้ยวซ้ายเข้ามาเลย จอดรถเสร็จเรียบร้อย มองหาร้าน Starbucks ให้เจอ แล้วเดินเข้ามาในซอยข้างๆ มองเข้าไปจะเห็นร้าน “Ta-Ke Sushi” ตั้งอยู่ค่ะ